На основу члана 4, 5. и 6. Уредбе о интерном конкурсу („Службени гласник РС, бр.17/2016), начелник Градске управе града Ниша оглашава

ИНТЕРНИ КОНКУРС ЗА ПОПУЊАВАЊЕ РАДНОГ МЕСТА

 Градска управа града Ниша, ул. Николе Пашића бр. 24, Ниш, расписивањем интерног конкурса и пријемом једног лица на неодређено време попуњава радно место:

**„послови евиденције података у области енергетске ефикасности“** у Градској управи градаНиша, Скретаријату за комуналне делатности, енергетику и саобраћај.

Опис послова: Обавља послове евидантирања података о начину коришћења и количинама утрошене енергије, евидентира податке у вези са годишњим извештајем о спроведеним мерама и активностима дефинисаним планом и програмом енергетске ефикасности, евидентира податке неопходне за израду извештаја о реализацији Акционог плана одрживог развоја енергетике (SEAP) града Ниша, евидентира прикупљене податке у вези са коришћењем обновљивих извора енергије. Обавља и друге послове по налогу непосредног руководиоца.

**Услови за рад на радном месту**:

 ОПШТИ УСЛОВИ: да је пунолетан држављанин Републике Србије, да има прописано образовање, да испуњава остале услове одређене законом, другим прописом и актом о систематизацији радних места, да није правноснажно осуђивано на безусловну казну затвора од најмање шест месеци и да раније није престајао радни однос у државном органу, односно органу аутономне покрајине или јединци локалне самоуправе, због теже повреде дужности из радног односа.

УСЛОВИ:Стечено високо образовање из области природно-математичке науке, друштвено-хуманистичке науке или техничко-технолошке науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и завршен приправнички стаж.

 У изборном поступку проверавају се:

1. Стручне оспособљености за рад на радном месту – увидом у податке из пријаве на интерни конкурс и приложених доказа уз пријаву и усмено, путем разговора (постављањем питања кандидатима од стране конкурсне комисије)
2. Знање из области Закона о енергетици(„Службени гласник РС“, број 145/2014) и закона о ефикасном коришћењу енергије(„Службени гласник РС“, број 25/2013) – усмено путем разговорa (постављањем питања кандидатима из наведених области од стране конкурсне комисије)
3. Вештина комуникације, усмено, путем разговора(постављањем питања кандидатима од стране конкурсне комисије).

Изборни поступак спроводи се само међу онима који испуњавају услове за рад на радном месту које се попуњава и који имају право да учествују на конкурсу.

 Кандидатима међу којима се спроводи изборни поступак, Конкурсна комисија ће доставити писано обавештење о томе кад почиње изборни поступак, најмање 5 дана пре отпочињања истог.

 **Место рада**: Ниш, Градска управа града Ниша, Секретаријат за комуналне делатности, енергетику и саобраћај.

 **Рок за подношење пријава**: 15 дана од дана објављивања огласа на огласној табли органа и служби Града Ниша у ул.Николе Пашића број 24.

 **Лице задужено за давање обавештења о интерном конкурсу**: Станислава Тодоровић, број телефона 018/ 505-519.

 **Адреса на коју се подносе пријаве**: Ниш, Служба начелника Градске управе, ул.Николе Пашића број 24, са назнаком –за интерни конкурс за попуњавање извршилачког радног места **„послови евиденције података у области енергетске ефикасности“** у Градској управи града Ниша, Секретаријату за комуналне делатности, енергетику и саобраћај.

 **Датум оглашавања**: 07.06.2018.године.

 **Докази који се прилажу уз пријаву на конкурс:**

 Пријава, потписана својеручно, са биографијом и наводима о досадашњем радном искуству; оригинал или оверена фотокопија уверења о држављанству; оригинал или оверена фотокопија доказа о одговарајућој стручној спреми; оригинал или оверена фотокопија уверења полицијске управе да лице није осуђивано за кривично дело на безусловну казну затвора од најмање 6 месеци или за кажњиво дело које га чини неподобним за обављање послова у државном органу; оригинал или оверена фотокопија доказа о положеном државном стручном испиту (лица са положеним правосудним испитом уместо уверења о положеном државном стручном испиту достављају уверење о положеном правосудном испиту); оригинал или оверена фотокопија доказa о завршеном приправничком стажу (кандидат који нема завршен приправнички стаж доставља доказ о стеченом радном искуству у струци у трајању од 12 месеци - оригинал или оверена фотокопија доказа о радном искуству у струци – потврде послодавца, решења и други акти из којих се доказује на којим пословима, са којом стручном спремом и у ком периоду је стечено радно искуство); доказ да му раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа и доказ да је лице у радном односу на неодређено време у систему локалне самоуправе – у органима јединице локалне самоуправе, јавним службама, јавним предузећима, правним лицима основаним од стране тих предузећа, привредним друштвима и другим организацијама које у систему локалне самоуправе имају обавезу пријављивања података о запосленима у Регистар, односно запослене чије се плате, односно зараде финансирају из буџета јединице локалне самоуправе.

 Уверење о држављанству и уверењe надлежне полицијске управе о неосуђиваности не смеју бити старија од шест месеци.

 **Право учешћа на интерном конкурсу** имају само запослени на неодређено време у систему локалне самоуправе – у органима јединице локалне самоуправе, јавним службама, јавним предузећима, правним лицима основаним од стране тих предузећа, привредним друштвима и другим организацијама које у систему локалне самоуправе имају обавезу пријављивања података о запосленима у Регистар, односно запослене чије се плате, односно зараде финансирају из буџета јединице локалне самоуправе.

 **Напомена:**

 Пријаву кандидата који не испуњава услове интерног конкурса, односно није доставио све потребне доказе или је пријава неблаговремена или недопуштена конкурсна комисија одбацује закључком.

 Интерни конкурс спроводи Конкурсна комисија коју је именовао начелник Градске управе града Ниша.

 Интерни конкурс је објављен на интернет презентацији Града Ниша и огласној табли органа и служби Града Ниша у ул.Николе Пашића број 24. у Нишу.